 **ישראלי = יהודי? - דף כרטיסיות למשחק תפקידים**

|  |  |  |
| --- | --- | --- |
| **סבטלנה – רוסייה נוצרייה**קוראים לי סבטלנה ואני רוסייה נוצרייה. אני נוצרייה כי ההורים שלי נוצרים, אבל אני ממש לא מאמינה בדת הנוצרית. האמת, אני בכלל לא מאמינה באלוהים ולכן אפשר להגיד שאני לא דתייה בכלל. זה באמת לא חשוב לי. המשפחה שלנו לא מתנהגת כמו משפחה נוצרית, אנחנו לא הולכים לכנסייה או מתפללים או משהו כזה. ההורים שלי עלו מרוסיה לפני שנולדתי, ומאז המשפחה שלי מתנהגת כמו כל משפחה ישראלית אחרת. אנחנו חוגגים את כל החגים היהודיים: בראש השנה אנחנו עושים ארוחה חגיגית עם תפוח בדבש, בפסח קונים מצות (אבל אוכלים גם לחם), ואפילו בנינו סוכה בסוכות. למרות זאת, חברים בכיתה קוראים לי "מריה הקדושה" ומתרחקים ממני כי אני נוצרייה. אני מאוד רוצה שיפסיקו לשפוט אותי בגלל הדת שלי ויקבלו אותי כמו שאני. |  | **מושיקו – יהודי דתי**קוראים לי מושיקו, ואני יהודי דתי מאשדוד. אני לומד בחטיבה תיכונית דתית ולכן הרבה נושאים שאנחנו לומדים קשורים לדת היהודית. למשל, נותנים אצלנו תעודות הצטיינות לכל מי שמגלה בקיאות בפרשת השבוע. יש אנשים שחושבים שלהיות "דתי" זה אומר לשבת כל היום בבית הכנסת ולא לעשות כלום כל היום חוץ מללמוד תורה. זה ממש לא נכון. בבוקר אני לומד כמו כולם ואחר הצהריים אני עושה חיים. אני מרגיש הכי ישראלי שיש, קודם כל מכיוון שאני יהודי (והרי ישראל היא מדינת היהודים), וחוץ מזה כי אנחנו שומרים מצוות, חובשים כיפה, מפרידים בין בשר לחלב ולא נוסעים בשבת. כל החברים שלי הם דתיים, ולדעתי אני יותר ישראלי מאזרחים שהם יהודים חילונים, כי ישראל היא קודם כל מדינת היהודים.  |
|  |  |  |
| **תֶסְפָה – יהודי אתיופי**קוראים לי **תֶסְפָה** ואני אתיופי. ההורים שלי עלו לארץ ב"מבצע משה", העלייה הראשונה לארץ מאתיופיה, הרבה לפני שנולדתי. אני יהודי לכל דבר אבל חבריי לכיתה מתייחסים אליי בזלזול ובקושי מדברים איתי. אני עושה הכול בדיוק כמו כולם: מדבר עברית שוטפת, הולך לבית ספר רגיל, רואה ערוץ הילדים, משחק באותם משחקי מחשב, ובכל זאת מתייחסים אליי כאילו אני שונה מכולם. אנחנו מקיימים את כל החגים שנזכרים בתורה, אבל יש לנו גם חגים משלנו, כגון חג הסִיגְד, חג של חידוש הברית בין העם לאלוהיו, חזרה בתשובה וביטוי הגעגועים לציון (ישראל). למרות העובדה שאני הכי יהודי שיש, אני בכלל לא מרגיש ישראלי, מפני שלא מקבלים אותי כמו שאני. **תֶסְפָה** באמהרית זה תקווה, אבל אני מתחיל לאבד תקווה שאצליח להשתלב במדינה הזאת. |  | **ים – ישראלית חילונית**קוראים לי ים ואני גרה בתל אביב, ליד הים. במקרה יצא שאני יהודייה, כי אמא שלי היא יהודייה, אבל זה ממש לא משנה לי – גם אם הייתי מוסלמית או בודהיסטית זה היה אותו הדבר מבחינתי. אני חיה חיים חילוניים לגמרי ולא מבינה את אלה שבוחרים לא לנסוע בשבת. הרי כל הכיף זה ללכת לשחק מטקות בים בשבת. יש לי מלא חברים ישראלים בדיוק כמוני, ואני מכירה את כל המקומות השווים בת"א: איפה אפשר לקנות בגדים יפים, איפה כדאי לאכול ובאיזה קולנוע יש יותר סיכוי להשיג כרטיסים.אני מרגישה הכי ישראלית שיש כי אני חיה כמו ישראלית – אוכלת אוכל ישראלי (חולה על חומוס), מקשיבה למוזיקה ישראלית (מעריצה את רמי קליינשטיין), מדברת כמו ישראלית (אף אחד לא יכול למרוח אותי...) ובקיצור, אני מרגישה הכי ישראלית שיש פשוט כי אני גרה בישראל. |